Ανακοίνωση, βάσει του άρθρου 4 παράγραφος 1 στοιχείο α) του κανονισμού (ΕΟΚ) αριθ. 2408/92 του Συμβουλίου, της 23ης Ιουλίου 1992, για την πρόσβαση των κοινοτικών αερομεταφορέων σε δρομολόγια ενδοκοινοτικών αεροπορικών γραμμών, όσο αφορά την επιβολή της υποχρεώσεως παροχής δημόσιας υπηρεσίας σε ορισμένες εσωτερικές γραμμές

(2003/C 17/03)

(Κείμενο που παρουσιάζει ενδιαφέρον για τον ΕΟΧ)

Σύμφωνα με το άρθρο 4 παράγραφος 1 στοιχείο α) του κανονισμού (ΕΟΚ) αριθ. 2408/92 του Συμβουλίου, της 23ης Ιουλίου 1992, για την πρόσβαση των κοινοτικών αερομεταφορέων σε δρομολόγια ενδοκοινοτικών αεροπορικών γραμμών, η σουηδική κυβέρνηση αποφάσισε να επιβάλει από τις 26 Οκτωβρίου 2003 την υποχρέωση παροχής δημόσιας υπηρεσίας όσον αφορά τα τακτικά αεροπορικά δρομολόγια που εκτελούνται στις εξής γραμμές (ταξίδι μετάβασης μετ' επιστροφής):

Kiruna-Luleå

Kiruna-Umeå

Gällivare-Luleå

Gällivare-Umeå

Luleå-Umeå

Όλες οι αναφερόμενες γραμμές αφορούν την κυκλοφοριακή ροή μεταξύ πόλεων οι οποίες ανήκουν στις ακραίες περιφερειακές και αναπτυξιακές περιοχές με την έννοια του κανονισμού (ΕΟΚ) αριθ. 2408/92 του Συμβουλίου.

Η υποχρέωση παροχής δημόσιας υπηρεσίας συμπεριλαμβάνει ορισμένα κριτήρια που πρέπει να πληρούν οι αεροπορικές εταιρείες αναφορικά με τον αριθμό των πτήσεων, το δυναμικό μεταφοράς επιβατών, τα προγραμματιζόμενα ωράρια των δρομολογίων και τις ανώτατες τιμές των εισιτηρίων κ.λπ. Τα κριτήρια αυτά είναι τα εξής:

Ελάχιστη συχνότητα

Στον πίνακα 1 απεικονίζεται ο ελάχιστος αριθμός των ταξιδίων μετ' επιστροφής ημερησίως για την αντίστοιχη χρονική περίοδο για καθένα από τα δρομολόγια που αναφέρονται προηγουμένως. Ο πίνακας των εκτελούμενων δρομολογίων σε αυτές τις αεροπορικές γραμμές πρέπει να συμπεριλαμβάνει τουλάχιστον ένα ταξίδι μετάβασης μετ' επιστροφής το πρωί ή αντιστοίχως το απόγευμα/βράδυ, ούτως ώστε να παρέχεται η δυνατότητα παραμονής όλη την ημέρα της εβδομάδας σε όλους τους προορισμούς.

>ΘΕΣΗ ΠΙΝΑΚΑ>

Τύπος και μέγεθος των αεροσκαφών

Τα αεροσκάφη πρέπει να διαθέτουν τουλάχιστον 30 θέσεις για κάθε ταξίδι.

Ο συντελεστής πληρότητας θαλάμου επιβατών περιορίζεται για κάθε τμηματική διαδρομή ή για το σύνολο της αεροπορικής διαδρομής, αντιστοίχως. Ο συντελεστής πληρότητας του θαλάμου επιβατών, δεν επιτρέπεται, κατά μέσον όρο, να υπερβαίνει το 80 % σε καμία τμηματική διαδρομή. Ο ίδιος περιορισμός ισχύει και για τη συνολική αεροπορική γραμμή.

Η πραγματική ταχύτητα εν πτήσει (TAS) πρέπει να ανέρχεται σε τουλάχιστον 200 κόμβους.

Το αεροσκάφος πρέπει να διαθέτει καμπίνα με ελεγχόμενη πίεση.

Η ικανότητα μεταφοράς αποσκευών/φορτίου ανά επιβάτη σε ένα αεροσκάφος με πλήρες τμήμα μεταφοράς επιβατών υπό ομαλές καιρικές συνθήκες πρέπει να ανέρχεται σε τουλάχιστον 20 kg.

Τιμές των εισιτηρίων

Σε κάθε πτήση πρέπει να είναι διαθέσιμα εισιτήρια με μειωμένη τιμή για τους ταξιδιώτες που δεν ταξιδεύουν στη θέση Business καθώς και για παιδιά, άτομα νέας ηλικίας, φοιτητές, συνταξιούχους και συνοδεύοντα μέλη της οικογενείας.

Οι τιμές και οι πίνακες δρομολογίων πρέπει να διανέμονται μέσω των καθορισμένων συστημάτων παγκόσμιας διανομής (GDS).

Συμφωνίες συνεργασίας

Σύμφωνα με τις υφιστάμενες πρακτικές μάρκετινγκ επιτρέπεται η εφαρμογή συμφωνιών διασυνδεδεμένης εξυπηρέτησης.

Τακτικότητα των πτήσεων

Τουλάχιστον το 80 % των αναχωρήσεων πρέπει να εμφανίζει καθυστέρηση μικρότερη των 5 λεπτών ενώ το 95 % των αναχωρήσεων δεν επιτρέπεται να εμφανίζει καθυστέρηση μεγαλύτερη των 15 λεπτών.

Η τακτικότητα των πτήσεων πρέπει να ανέρχεται σε 99 %, υπολογιζόμενος ανά ημερολογιακό τρίμηνο.

Πληροφορίες, κρατήσεις και πωλήσεις

Πριν από την έναρξη του ταξιδίου πρέπει να υπάρχουν επαρκείς δυνατότητες πληροφόρησης για κάθε θέμα σχετικό με την συνολική πτήση. Η παροχή αξιόπιστων πληροφοριών έχει ιδιαίτερη σημασία για άτομα που πάσχουν από αναπηρίες λειτουργικής μορφής. Η αεροπορική εταιρεία ευθύνεται για τη διάδοση ενημερωμένων και ορθών πληροφοριών για τα ωράρια εκτέλεσης δρομολογίων και για την έκδοση εισιτηρίων μέσω των συστημάτων διανομής και κράτησης. Η κράτηση και η αγορά των εισιτηρίων πρέπει να αποτελεί για τους πελάτες εύκολο έργο και να διενεργείται με βάση τις τρέχουσες πρακτικές του μάρκετινγκ.

Δυνατότητα πρόσβασης

Η αεροπορική εταιρεία πρέπει να εξασφαλίζει ότι καταβάλλεται η σχετική μέριμνα για την ικανοποίηση των αναγκών ατόμων που πάσχουν από αναπηρίες λειτουργικής μορφής με αποτέλεσμα:

- η επιβίβαση και αποβίβασή τους να μπορεί να γίνει με άνεση, ασφάλεια, και αξιοπρέπεια,

- να παρέχεται κατά τη διάρκεια της διαδρομής συνοδεία και κάθε άλλη υποστήριξη για την αλλαγή του αεροπλάνου/της αεροπορικής εταιρείας,

- να χορηγούνται πληροφορίες για τα ταξιδιωτικά δρομολόγια και τις δυνατότητες πριν από την εκτέλεση της πτήσης,

- να παρέχονται κατά τη διάρκεια της πτήσης πληροφορίες (με μορφή προσπελάσιμη σε άτομα με οπτική και ακουστική αναπηρία),

- η κράτηση και η αγορά των εισιτηρίων πρέπει να αποτελεί εύκολο έργο για τους πελάτες.

Περιβαλλοντικές απαιτήσεις

Ο επιδιωκόμενος στόχος είναι η προσφορά υπηρεσιών που θα έχουν τις ελάχιστες πιθανές περιβαλλοντικές επιπτώσεις, ούτως ώστε να σημειωθεί πρόοδος στην πορεία για τη δημιουργία της αειφόρου κοινωνίας. Εφαρμόζονται οι ακόλουθοι γενικοί όροι:

- οι εργασίες λειτουργικής εκμετάλλευσης και συντήρησης πρέπει να εκτελούνται με τρόπο ώστε να ελαχιστοποιείται ο θόρυβος και οι επιβλαβείς εκπομπές από τις εγκαταστάσεις, τα οχήματα και τα αεροσκάφη,

- όλες οι εγκατεστημένες συσκευές που έχουν περιβαλλοντικές επιπτώσεις πρέπει να είναι σε καλή λειτουργική κατάσταση και να χρησιμοποιούνται σύμφωνα με τις πάγιες οδηγίες,

- τα επίπεδα εκπομπής θορύβων του αεροσκάφους πρέπει να συμμορφώνονται με το παράρτημα 16 κεφάλαιο 3 της ΔΟΠΑ (ICAO).

Παρακολούθηση της υποχρέωσης παροχής δημόσιας υπηρεσίας

Οι αεροπορικές εταιρείες που εκτελούν τα δρομολόγια πρέπει να υποβάλλουν εκθέσεις στον εθνικό οργανισμό δημοσίων μεταφορών (Rikstrafiken) κάθε ημερολογιακό τρίμηνο σχετικά με τη συμμόρφωσή τους με τις υποχρεώσεις παροχής δημόσιας υπηρεσίας.